KIRJALLINEN KYSYMYS E-2715/02 esittäjä(t): Baroness Sarah Ludford (ELDR) komissiolle. Kiinan kansantasavalta on karkottanut pohjoiskorealaisia pakolaisia.



Virallinen lehti nro 011 E , 15/01/2004 s. 0014 - 0015



KIRJALLINEN KYSYMYS E-2715/02 esittäjä(t): Baroness Sarah Ludford (ELDR) komissiolle (26. syyskuuta 2002) Aihe: Kiinan kansantasavalta on karkottanut pohjoiskorealaisia pakolaisia Viime vuosina sadat tuhannet pohjoiskorealaiset ovat paenneet nälänhätää ja vainoja Korean demokraattisessa kansantasavallassa ja ylittäneet laittomasti rajan päästäkseen Kiinan koillisiin maakuntiin. Vuodesta 1999 lähtien Kiinan hallitus on palauttanut pakkokeinoin tuhansia pohjoiskorealaisia pakolaisia ja turvapaikanhakijoita, joita se pitää taloudellisista syistä siirtolaisiksi lähteneinä ja sen tähden laittomina maahanmuuttajina. Viimeisen vuoden ajan pakolaisiin on kohdistettu tehoiskuja ja lisätty heidän karkotuksiaan. Näin tapahtuu huolimatta siitä, että useilla pakolaisilla on epäilemättä aidot syyt hakea turvapaikkaa. He pakenevat Korean demokraattisesta kansantasavallasta, jossa ihmisoikeustilanne on surkea. Kiinan kansantasavalta luovuttaa pakolaiset kotimaahansa, jossa pohjoiskorealaisia odottaa erittäin epävarma kohtalo. Tilanne saattaa johtaa vangitsemisiin, kidutuksiin ja joissakin tapauksissa pikaisiin teloituksiin tai kuolemaan vankilassa nälän ja sairauksien seurauksena (tietolähde: Amnesty International). Karkottaessaan pakolaisia Kiinan hallitus kieltää heiltä oikeuden pakolaisaseman määrittämismenettelyyn. Tämä rikkoo palauttamiskiellon periaatetta, joka sisältyy vuoden 1951 pakolaisten oikeusasemaa koskevaan yleissopimukseen, jonka Kiina on allekirjoittanut. Mitä toimenpiteitä komissio aikoo toteuttaa varmistaakseen, että pohjoiskorealaisten pakolaisten ja turvapaikanhakijoiden oikeuksia kunnioitetaan ja että heidän turvapaikka-anomuksensa pääsevät rehelliseen ja puolueettomaan käsittelyyn vuoden 1951 pakolaisten oikeusasemaa koskevan yleissopimuksen mukaisesti? Katsooko komissio, että pohjoiskorealaisten epäoikeudenmukaiset karkotukset voidaan ottaa esille ihmisoikeuksista EU:n ja Kiinan välillä puolivuosittain käytävän vuoropuhelun seuraavalla kierroksella? Christopher Pattenin komission puolesta antama vastaus (6. marraskuuta 2002) Ihmisoikeustilanne Pohjois-Koreassa on komissiolle merkittävä huolenaihe. Komissio ottaa ihmisoikeuskysymykset, muun muassa pakolaisten tilanteen, säännönmukaisesti esille säännöllisessä poliittisessa yhteydenpidossa Pohjois-Korean viranomaisten kanssa. Komissiolla oli kesäkuussa 2002 Pjongjangissa tilaisuus ilmaista Korean demokraattisen kansantasavallan viranomaisille huolensa näiden kertaalleen Kiinasta palautettujen ihmisten kohtelusta, ja komissio kehotti kansantasavaltaa kunnioittamaan näiden kansalaistensa perusoikeuksia. Koska lukuisat pohjoiskorealaiset pakenevat rajan yli Kiinaan, unioni on myös useissa yhteyksissä ja maan kanssa käymänsä ihmisoikeuksia koskevan vuoropuhelun puitteissa kehottanut Kiinaa kunnioittamaan kansainvälisiä ihmisoikeusnormeja ja sallimaan pakolaisasian päävaltuutetun toimiston tulon maahan arvioimaan pohjoiskorealaisten tilannetta raja-alueella. Komissio jatkaa pohjoiskorealaisten pakolaisten tilanteen tarkkaa seurantaa ja ottaa asian tulevaisuudessakin esille ollessaan yhteydessä Korean demokraattisen kansantasavallan ja Kiinan viranomaisiin.